AU sukkel om volwaardige opvolger vir Dlamini-Zuma te kryNkosazana Dlamini-Zuma (2012) (Foto: SA Government | Flickr) Afrikalande sukkel om ŉ volwaardige opvolger te kry ná Suid-Afrika se Nkosazana Dlamini-Zuma as die Afrika-Unie se voorsitter voor volgende maand se AU-beraad in Kigali, Rwanda. Beamptes het gesê die drie kandidate wat tot dusver hul name opgegee het, is “benede peil” en “iemand beter” moet gevind word. Jakaya Kikwete, voormalige president van Tanzanië, en huidige minister van buitelandse sake in Algerië, Ramtane Lamamra, word tans oorweeg. Die beamptes het gesê die soektog om die pos te vul kan moontlik die verkiesing in volgende maand uitstel tot die AU se volgende beraad in Januarie 2017 in Addis Ababa, Ethiopië. Indien dít gebeur, sal Dlamini-Zuma self, of haar adjunk, Kenia se Erastus Mwencha, aanbly as waarnemende voorsitter. Dlamini-Zuma se termyn verstryk volgende maand en sy het ŉ tweede termyn, waarop sy geregtig is, van die hand gewys. “Dit is ŉ groot gemors. Ons kan dit maar erken,” het die beampte gesê. Die drie kandidate wat hul hande opgesteek het, is Pelonomi Venson-Moitoi (65), minister van buitelandse sake in Botswana; Specioza Naigaga Wandira Kazibwe (60), voormalige adjunkpresident van Uganda; en Agapito Mba Mokoy (51), minister van buitelandse sake van Ekwatoriaal-Guinee.